# FAQ — Mosaic-23 Xara

## Preguntes generals

### És un mapa "correcte"? Com de distorsionat està?
Cap mapa 2D pot ser geomètricament perfecte (és matemàticament impossible representar una esfera en un pla sense distorsió). Mosaic-23 mou la distorsió a les costures **entre** continents — és a dir, a zones oceàniques o desèrtiques on importa menys. Dins de cada continent, les formes i distàncies són pràcticament fidels.

### Per què 23 peces i no més o menys?
És el balanç pràctic entre detall (més peces = més fidelitat dins de cada peça) i llegibilitat (més peces = més costures visibles, més soroll visual). 23 cobreix els continents principals i les regions amb personalitat geogràfica pròpia (Índia, Aràbia, Madagascar...) sense fragmentar el conjunt.

### És "el mapa definitiu"?
No. És **una proposta** entre moltes possibles. L'objectiu és oferir una alternativa concreta a Mercator, no substituir totes les altres projeccions. Cada projecció és una eina: Mercator segueix sent útil per navegar, Gall-Peters per equiàrees temàtiques, Mosaic-23 per veure el món "en planta" amb les mides reals.

## Sobre el procés

### És un projecte acadèmic?
No. És una **iniciativa personal independent**. L'autora no ve del món acadèmic cartogràfic. Ha abordat el repte des d'un punt de vista humanístic i pragmàtic, no matemàtic.

### S'ha basat en treballs anteriors com AuthaGraph?
Va arribar als plantejaments del Mosaic-23 sense agafar com a referència directa els treballs anteriors. La intenció era buscar noves solucions des de zero. Un cop tancada la proposta, sí s'ha situat respecte a precedents com AuthaGraph (1999), Dymaxion (1943) o Equal Earth (2018) per fer evident què aporta de nou.

### Quant temps ha trigat?
L'autora hi pensava des de feia **anys** — buscant la manera de quadrar el cercle: representar el planeta en un full rectangular amb les mides reals. La idea concreta de tessel·lar el món en peces geogràfiques projectades cadascuna des del seu propi centre va madurar mentalment durant tot aquest temps, sense traduir-se mai en codi.

La implementació es va fer en **tres dies intensos**: va començar la **tarda del 22 de maig de 2026**, quan finalment va tenir clar com fer-ho, i va acabar el **24 de maig de 2026** després de centenars d'iteracions, un canvi important en l'orientació inicial, i feina **manual i laboriosa** — ajustos peça a peça, costures pintades a mà per dissimular discontinuïtats, decisions estètiques cas a cas.

Una persona amb formació tècnica avançada podria perfeccionar-ho computacionalment. Aquesta proposta es presenta com a "primera versió viable" sortida d'un enfocament personal.

## Sobre la llicència i l'ús

### Puc fer servir el mapa al meu llibre / web / classe?
Sí. Els mapes són sota llicència **CC BY-SA 4.0**: ús lliure (inclòs comercial) sempre que es doni crèdit a la projecció i les obres derivades es comparteixin amb la mateixa llicència. L'atribució és obligatòria també si s'utilitza el mètode o se'n fa una versió derivada — no només per a la reproducció directa de les imatges.

### Com he de citar?
**Citació curta**: «Real Earth · Mosaic-23 Xara»
**Citació completa**: «Real Earth · Projecció Mosaic-23 Xara (CC BY-SA 4.0) · realearth.cat»
A la pàgina principal de [realearth.cat](https://realearth.cat) hi ha un bloc «Com citar» amb els textos llestos per copiar.

### Puc modificar-lo?
Sí, dins els termes de la CC BY-SA 4.0. Si la modificació és substancial (per exemple, recentrar el mapa, canviar paleta, generar variants), recomanem deixar clar que és una versió derivada i citar l'original.

### Per què el codi de generació no és obert?
La intenció és que el **mapa** circuli (els mapes són d'ús lliure), però el **codi** no és el cor de l'aportació. La proposta és l'**enfocament conceptual i estètic**, no una eina tècnica per a generar variants infinites. El codi es comparteix sota demanda per a projectes seriosos (educatius, editorials, institucionals) un cop entès el cas d'ús, per evitar versions distorsionades que diluexin la proposta inicial.

### Hi haurà més versions?
La web no és un repositori d'iteracions contínues. És **la** proposta de l'autora — la seva aportació tancada a la cartografia. Les variants visuals (Terra, Mar i Terra, Negatiu, Daurat) ja cobreixen els usos previstos.

## Sobre l'objectiu

### Què vols aconseguir amb aquest projecte?
Que Mosaic-23 esdevingui una **alternativa viable a Mercator a les aules**. Especialment a l'educació primària i secundària, on la imatge mental que els estudiants es fan del món està condicionada per la projecció que veuen els primers anys.

### Estàs disposada a col·laborar amb editorials / escoles / institucions?
Sí, plenament. La proposta està oberta a col·laboracions per a:
- Adaptacions específiques (recentrar, canviar paleta, resolucions per impressió)
- Materials didàctics complementaris
- Investigació acadèmica i educativa
- Variants temàtiques (mapa polític, físic, hidrogràfic)

### Penses fer una versió 3D / interactiva / web?
Per ara, la proposta es queda en estàtica i 2D. Pot ser que algú altre la perfeccioni o n'amplii les possibilitats — la idea conceptual està disponible per a qui vulgui aprofundir-la.

## Contacte

Per a peticions de premsa, col·laboracions o accés al codi: [contacte@realearth.cat](mailto:contacte@realearth.cat).

Per veure altres treballs de l'autora: [xkno.cat](https://xkno.cat).
